漫浪翁
作者：張耒
朝代：宋

paragraphs: 堂有書萬卷，園有竹千竿。
逍遙於其間，漫浪追昔賢。
乃祖首陽人，疾世餓空山。
堂堂秘書公，赤手犯鯨鱣。
後來得吾子，門戶真有傳。
已信懷道貴，預知行世艱。
婆娑欲頭白，不肯彈其冠。
我頃未見之，千里知肺肝。
不惜委珠玉，投我書數編。
我窮安放逐，老去頗知田。
君獨胡取之，學問考淵源。
江鄉歲已晏，幽獨抱悁悁。
何當一杯酒，與子相周旋。